বাংলার শিল্প সংস্কৃতির অন্যতম পিঠস্থান বাঁকুড়া জেলা। পুরনো বাড়ি, মন্দির, হস্তশিল্পের বিভিন্ন নিদর্শনে আজও সমৃদ্ধ জেলার বিভিন্ন অঞ্চল। বিষ্ণুপুর এরকমই এক ইতিহাসের শহর। আর সেই ইতিহাসের খোঁজেই আগ্রহ দেখান বিষ্ণুপুর হাইস্কুলের বাংলার শিক্ষক চিত্তরঞ্জন দাশগুপ্ত। শুধুমাত্র গবেষনায় থেমে থাকলেন না। অবহেলা ও অভাবে ধীরে ধীরে নষ্ট হয়ে যাওয়া প্রত্নতত্বের নিদর্শন নিজের হাতে সংগ্রহ করতে লাগলেন। কিলোমিটারের পর কিলোমিটার পথ কখনও পায়ে হেঁটে, কখনও সাইকেলে চড়ে ঘুরে বেরাতে লাগলেন। পেলেন দ্বাদশ শতকের প্রাচীন মূর্তি, হিন্দু দেবদেবীর মূর্তি, লোকশিল্পীদের, বিখ্যাত শিল্পীদের বাদ্যযন্ত্র, প্রভৃতি বিভিন্ন সামগ্রী। স্কুলের বোর্ডিং ঘরে রাখলেন এইসব মূল্যবান সম্পদ। তারই উদ্যোগে ও রাজ্য সরকারের সহযোগিতায় তৈরি হয় বঙ্গীয় সংস্কৃতি পরিষদ মিউজিয়াম। বর্তমানে এই মিউজিয়ামেই স্থান পেয়েছে তার অমূল্য সংগ্রহ। ৯০ বছর বয়সে আজও তিনি খুঁজে বেরান ইতিহাস। প্রতিদিন নিয়ম করে মিউজিয়ামে যান।